Reykjavíkurborg hefur afturkallað útboð á rammasamningi um stýribúnað umferðarljósa vegna formgalla . Þetta var samþykkt á fundi innkauparáðs borgarinnar á fimmtudag . Áður hafði staðið til að samþykkja tilboð Smith og Norland í verkið . Harðar deilur höfðu verið í borgarstjórn í október þegar samþykkt var að ráðast í útboðið , en Vigdís Hauksdóttir , borgarfulltrúi Miðflokksins , sakaði meirihlutann um að grafa undan samgöngusáttmálanum , sem til stóð að undirrita daginn eftir , þar sem þar er kveðið á um samstarf sveitarfélaga á höfuðborgarsvæðinu og Vegagerðarinnar um stýringu umferðarljósa . Vigdís segir í samtali við mbl.is að ljóst sé að samkomulagið hafi verið mun umfangsmeira en borgarstjóri hafi upphaflega haldið fram . „ Þetta eru ekki bara einhver nokkur umferðarljós eins og talað var um , heldur framkvæmd upp á 550 milljónir , sem þeir ætluðu að ráðast í einir , “ segir hún og vísar aftur til samkomulagsins um sameiginlega áætlun sveitarfélaganna um stýringu ljósanna . Þá sakar hún meirihlutann um að ganga erinda eins fyrirtækis . Alexandra Briem , varaborgarfulltrúi Pírata sem situr í innkauparáði , segir í samtali við mbl.is að umræddur formgalli felist í að kærufrestur , sem þátttakendum útboðs er veittur hafi verið of skammur . Hann hafi verið miðaður við þann tíma er útboðið var auglýst í Stjórnartíðindum hér á landi , en ekki Stjórnartíðindum Evrópusambandsins . „ Ég á ekki von á öðru en að útboðið fari fram að nýju , “ segir hún ; ekki standi til að hætta við verkefnið . „ En þetta er athyglisverður málflutningur hjá Vigdísi , “ segir Alexandra . Annars vegar sé Vigdís ósátt við að borgin sé ekki löngu búin að drífa í því að taka upp snjallari ljósastýringu , og svo skyndilega að hún skuli síðan ætla að gera það .